钦定古今图书集成/理学汇编/学行典/第190卷 > 陈韶孙
## 钦定古今图书集成/理学汇编/学行典/第190卷 > 陈韶孙

按《元史孝友传》：“陈韶孙，广州番禺人。父浏，以罪流肇
州。韶孙年十岁，不忍父远谪，朝夕号泣愿从。父不能
夺，遂与俱往。跋涉万里，不惮劳苦。道过辽阳，平章塔
出见而悯焉，语之曰：‘天子宽仁，罚不及嗣。边地苦寒，
非汝所堪。吾返汝故乡，汝愿之乎’？韶孙曰：‘既不能以
身代父，当死生以之，归非所愿也’。塔出惊异，以钱赏”
之。大德六年，浏死，韶孙哀恸，见者皆为之泣下。肇州
万户府以闻，命遣还乡里，仍旌异之。